**3/2015.**

*Üllés Nagyközségi Képviselőtestület*

*2015. február 24-i rendkívüli, nyílt ülésének*

**JEGYZŐKÖNYVE**

Napirend:

1) A szociális rászorultságtól függő pénzbeli és természetbeni ellátásokról szóló ÚJ önkormányzati rendelet megalkotása

előadó: Dr. Sugár Anita jegyző

2) A mezőőri szolgálat létrehozásáról, fenntartásáról és működtetéséről szóló rendelet megalkotása

előadó: Dr. Sugár Anita jegyző

3) Déryné Kulturális Központ igazgatói álláspályázat kiírása – felhívás szövege

előadó: Nagy Attila Gyula polgármester

4) Aktuális kérdések

a) Az önkormányzat 2014. évi költségvetéséről szóló 1/2014.(II.20.)önkormányzati rendelet módosítása

b) Az önkormányzat tagságával működő társulások társulási megállapodás módosításainak elfogadása

c) Térségi Vízmű-üzemeltetési Intézmény, valamint a TVI Kft követelésállományából Üllés lakossági és közületi vízdíjtartás önkormányzatra történő engedményezése

Üllés Nagyközségi Képviselőtestület

2015. február 24-i rendkívüli, nyílt ülésén meghozott

**H A T Á R O Z A T O K**

**29/2015. (II.24.)önkormányzati határozat**  4.o.

**Tárgy:** A Képviselőtestület 2015. február 24-i rendkívüli, nyílt ülésének napirendi pontjai

**30/2015.(II.24.)önkormányzati határozat**  10.o.

**Tárgy:** „A szociális rászorultságtól függő pénzbeli és természetbeni ellátásokról” szóló rendelet-tervezet – átruházott hatáskör

**31/2015.(II.24.)önkormányzati határozat**  11.o.

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat a) pont

**32/2015.(II.24.)önkormányzati határozat**  12.o.

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat b) pont

**33/2015.(II.24.)önkormányzati határozat**  12.o.

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat c) pont

**34/2015.(II.24.)önkormányzati határozat**  13.o.

**Tárgy:** A szociális rászorultságtól függő pénzbeli és természetbeni ellátásokról szóló rendelet-tervezet 4.§ (2) bekezdése

**35/2015.(II.24.)önkormányzati határozat**  14.o.

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat d) pont

**36/2015.(II.24.)önkormányzati határozat**  14.o.

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat (4) pont

**37/2015.(II.24.)önkormányzati határozat**  15.o.

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat (5) pont

**38/2015.(II.24.)önkormányzati határozat**  18.o.

**Tárgy:** Déryné Kulturális Központ igazgatói álláspályázat felhívás

**39/2015.(II.24.)önkormányzati határozat**  19.o.

**Tárgy:** Homokháti Kistérség Többcélú Társulásának XIV. számú módosításokkal egységes szerkezetbe foglalt társulási megállapodása jóváhagyása

**40/2015.(II.24.)önkormányzati határozat**  20.o.

**Tárgy:** Homokháti Önkormányzatok Kistérségfejlesztési Társulásának VII. számú módosításokkal egységes szerkezetbe foglalt társulási megállapodása jóváhagyása

**41/2015.(II.24.)önkormányzati határozat**  20.o.

**Tárgy:** Mórahalom és Térsége Ivóvízminőség-javító Önkormányzati Társulás VI. számú módosításokkal egységes szerkezetbe foglalt társulási megállapodása jóváhagyása

**42/2015.(II.24.)önkormányzati határozat**  20.o.

**Tárgy:** Térségi Vízmű-üzemeltetési Intézmény V. számú módosításokkal egységes szerkezetbe foglalt társulási megállapodása jóváhagyása

**43/2015.(II.24.)önkormányzati határozat**  21.o.

**Tárgy:** A TVI Kft. 2015.02.28. napján fennálló követelésállományából Üllés lakossági és közületi vízdíjtartozás Üllés Nagyközségi Önkormányzatra történő engedményezése

**44/2015.(II.24.)önkormányzati határozat**  22.o.

**Tárgy:** A Térségi Vízmű-üzemeltetési Intézmény 2015.03.31. napján fennálló követelésállományából Üllés lakossági és közületi vízdíjtartozás Üllés Nagyközségi Önkormányzatra történő engedményezése

Üllés Nagyközségi Képviselőtestület

2015. február 24-i rendkívüli, nyílt ülésén megalkotott

**R E N D E L E T E K**

**3/2015.(II.25.)ÖNKORMÁNYZATI RENDELETE** 16.o.

A SZOCIÁLIS RÁSZORULTSÁGTÓL FÜGGŐ PÉNZBELI ÉS TERMÉSZETBENI ELLÁTÁSOKRÓL

**4/2015.(II.25.)ÖNKORMÁNYZATI RENDELETE**  16.o.

A MEZŐŐRI SZOLGÁLAT LÉTREHOZÁSÁRÓL, FENNTARTÁSÁRÓL ÉS MŰKÖDTETÉSÉRŐL

**5/2015.(II.25.)ÖNKORMÁNYZATI RENDELETE**  19.o.

AZ ÖNKORMÁNYZAT 2014. ÉVI KÖLTSÉGVETÉSÉRŐL SZÓLÓ 1/2014.(II.20.)ÖNKORMÁNYZATI RENDELETÉNEK MÓDOSÍTÁSA

**Jegyzőkönyv**

Készült: az Üllés Nagyközségi Képviselőtestület 2015. február 24-i rendkívüli, nyílt ülésén.

Helye: Polgármesteri Hivatal – Házasságkötő Terem

A Képviselőtestület tagjai közül jelen vannak: Nagy Attila Gyula polgármester, Juhász Attila alpolgármester, Barna Dániel, Dudás János, Dr. Faragó-Mészáros Judit, Mihálffy László Imre, Németh László képviselők

Tanácskozási joggal jelen van:

Dr. Sugár Anita jegyző, Czékus Péter Technikai Csoport vezetője

Lakosság részéről jelen van: 1 fő

Jegyzőkönyvvezető: Vassné Balogh Márta igazgatási előadó

Nagy Attila Gyula polgármester: köszönti az ülés résztvevőit.

A Jelenléti ív alapján megállapítja, hogy a Képviselőtestület 7 fő tagja jelen van, így az ülést határozatképesnek nyilvánítja és megnyitja.

Nagy Attila Gyula polgármester: javasolja a napirendek meghívó szerinti megtárgyalását az alábbiak szerint:

1) A szociális rászorultságtól függő pénzbeli és természetbeni ellátásokról szóló ÚJ önkormányzati rendelet megalkotása

Előadó: Dr. Sugár Anita jegyző

2) A mezőőri szolgálat létrehozásáról, fenntartásáról és működtetéséről szóló rendelet megalkotása

Előadó: Dr. Sugár Anita jegyző

3) Déryné Kulturális Központ igazgatói álláspályázat kiírása – felhívás szövege

Előadó: Nagy Attila Gyula polgármester

4) Aktuális kérdések

a) RENDELETMÓDOSÍTÁS – Az önkormányzat 2014. évi költségvetéséről szóló 1/2014.(II.20.)önkormányzati rendelet módosítása

b) Az önkormányzat tagságával működő társulások társulási megállapodás módosításainak elfogadása

c) Térségi Vízmű-üzemeltetési Intézmény, valamint a TVI Kft követelésállományából Üllés lakossági és közületi vízdíjtartás önkormányzatra történő engedményezése.

A Képviselőtestület 7 igen szavazattal a javaslattal egyetért, és az alábbi határozatot hozza:

**29/2015.(II.24.)önkormányzati határozat**

**Tárgy:** A Képviselőtestület 2015. február 24-i rendkívüli, nyílt ülésének napirendi pontjai

**H A T Á R O Z A T**

Üllés Nagyközségi Képviselőtestület a Képviselőtestület 2015. február 24-i rendkívüli, nyílt ülésének napirendjét az alábbiak szerint határozza meg:

*1) A szociális rászorultságtól függő pénzbeli és természetbeni ellátásokról szóló ÚJ önkormányzati rendelet megalkotása*

*Előadó: Dr. Sugár Anita jegyző*

*2) A mezőőri szolgálat létrehozásáról, fenntartásáról és működtetéséről szóló rendelet megalkotása*

*Előadó: Dr. Sugár Anita jegyző*

*3) Déryné Kulturális Központ igazgatói álláspályázat kiírása – felhívás szövege*

*Előadó: Nagy Attila Gyula polgármester*

*4) Aktuális kérdések*

*a) RENDELETMÓDOSÍTÁS – Az önkormányzat 2014. évi költségvetéséről szóló 1/2014.(II.20.)önkormányzati rendelet módosítása*

*b) Az önkormányzat tagságával működő társulások társulási megállapodás módosításainak elfogadása*

*c) Térségi Vízmű-üzemeltetési Intézmény, valamint a TVI Kft. követelésállományából Üllés lakossági és közületi vízdíjtartás önkormányzatra történő engedményezése*

Erről jegyzőkönyvi kivonaton értesítést kap:

1. Nagy Attila Gyula polgármester
2. Irattár

**1)Napirend**

**A szociális rászorultságtól függő pénzbeli és természetbeni ellátásokról szóló ÚJ önkormányzati rendelet megalkotása**

Előadó: Dr. Sugár Anita jegyző

Nagy Attila Gyula polgármester: a rendelet-tervezetet mind az Ügyrendi, mind a Pénzügyi Bizottság megtárgyalta. Átadja a szót az elnököknek.

Dudás János képviselő (Ügyrendi Bizottság elnöke): a bizottság áttekintette a tervezetet és az 1.§ (3) bekezdése szerinti hatáskör jegyzőre való átruházását javasolja. Javasolja továbbá, hogy a 2.§ (5) bekezdése egészüljön ki azzal, hogy amennyiben a kérelmező kérelmében valótlan adatot állít, vagy adatot, tényt elhallgat, a kérelme érdemi vizsgálat nélkül elutasítható legyen valamint a 8.§ (3) bekezdése az alábbi f) ponttal: „közüzemi díj átvállalása”. A 4.§ (3) bekezdés d) pontjában feltüntetett támogatás összeg 7.500 Ft-ra kerekítését támogatják. A temetési települési támogatás összegét a tervezet szerint 30.000 Ft-ban javasolják megállapítani.

Mihálffy László Imre képviselő (Pénzügyi Bizottság elnöke): a Pénzügyi Bizottság is támogatja a jegyző hatáskörét, kivéve a köztemetés esetében. A 8. § (3) bekezdés f) ponttal történő kiegészítését és a 2.§ (5) bekezdés módosított elfogadását is javasolja. A temetési támogatást a bizottság a tervezethez képest 25.000 Ft-ra csökkentetné.

Nagy Attila Gyula polgármester: utóbbi támogatási fajta - az előző évi segélyezési számokat tekintve - a tervezet szerinti, 30.000 Ft-os összeggel számolva kb. 140.000 Ft-os pluszkiadást, 25.000 Ft-tal számolva kb. 70.000 Ft-os pluszkiadást jelentene éves szinten.

A Jobbik Magyarországért Mozgalom Üllési Alapszervezete módosító javaslatot nyújtott be a rendelet megalkotásához. Ők „szűkebbre” vennék a támogatásokhoz való jogosultságot, szerintük ezzel kevesebb visszaélés lenne. Rendszeres támogatást szerintük többek között csak olyan személy kaphasson, aki legalább 5 éve bejelentett üllési állandó lakos. Szűkebb kör kapjon, nagyobb támogatást – ez az elvük.

A Pénzügyi Bizottság a módosító javaslat a)-d) pontjaiban foglaltakat elutasította, az (5) bekezdés elfogadását viszont támogatta.

Az Ügyrendi Bizottság értette a Jobbik szándékát, de szerintük a megfogalmazás nem túl gyakorlatias, a tervezett feltételek kivitelezhetetlenek. A javasolt kötelező környezettanulmány plusz 2 ember alkalmazását igényelné, azt a bizottság nem támogatta. Támogatta viszont a Jobbik (5) bekezdésében feltüntetetteket.

Dudás János képviselő: az 5 év állandó lakhatás megfogalmazással akár egyet is lehetne érteni, de a rászorultak egy köre nagyon is ismeri a jogait. Lehet, hogy hivatalosan itt van az állandó bejelentett lakcíme, de gyakorlatilag nem itt lakik, ezáltal őt sem lehet kizárni a segélyezetti körből. Nem érnék el a szabályozással a kívánt célt.

Németh László képviselő: a Jobbik feltételként az 1-2 éves állandó bejelentett lakcímmel is elégedett lenne – már az is előrelépés volna.

Dudás János képviselő: előfordulhat olyan rendkívüli, segítségnyújtásra alapot adó helyzet, amely kapcsán egy pl. hétfőn Üllésre bejelentkezett személynek kellene sürgősen, nyomós okból kifolyólag támogatást adni, de az említett feltétel miatt nem lehet. Vagy egy börtönből szabadultnak kellene segítség, ezekkel a szabályozásokkal őt kizárják. A Jobbik elgondolása, hogy csak a segélyezési rendszerük miatt senki ne települjön Üllésre, nem életszerű – a tervezett támogatási rendszer nem kimagasló a környező településekhez képest. Ő látja a tervezetben az ebbéli „fékeket”.

Mihálffy László Imre képviselő: ő is érti persze a Jobbik szándékát.

Nagy Attila Gyula polgármester: van egyfajta hír, mely szerint vannak, akik jogtalanul veszik fel a segélyeket. Ez nem biztos, hogy ebben a formában igaz. Ha indokolt, ha felmerül a kérelem adatai valódiságának a kérdése, akkor mindenképpen végeznek környezettanulmányt. Az a kérelmező, aki az elutasító döntés ellen fellebbez, a hatáskör átruházó Képviselőtestülethez fordulhat jogorvoslatért.

Ő nem tud egy olyan esetről sem, ahol olyan ember kapott volna segélyt, aki gazdag. Átmeneti, rendkívüli élethelyzetbe egyébként bárki, pl. az aránylag megfelelő anyagi körülmények között élő is kerülhet.

A Jobbik javaslata alapján a településre ideköltöző és pl. 2 éve és 2 hónapja a településen élő – időközben meghalt családtagját eltemető – lakos temetési segély iránti kérelmét is el kellene utasítani.

A hatáskört semmiképpen sem javasolja bizottság hatáskörébe utalni, mivel az indokolatlanul meghosszabbítaná és meg is drágítaná az eljárást.

Ő sem szeretné, ha a településre a segélyezési rendszer miatt tömegesen költöznének a rászorultak – de ennek nincs is realitása, a tervezett rendszerük átlagos feltételekkel és támogatási összegekkel készült.

A Jobbik javaslatában – a hatáskör kapcsán megfogalmazott „Miért” kérdés alapján akár feltételezhetné azt is, hogy nem bíznak meg a döntési, illetve az ítélőképességében.

Németh László képviselő: úgy látja, hogy a Jobbik (4) pontjával mindenki egyetért, ez azt jelenti, elismerik, hogy lehet olyan helyzet, hogy valaki nem valós dolgot tüntet fel a kérelmében. Tudják, hogy van ilyen, de mégsem akarnak kezdeni semmit a helyzettel. Ki kellene találni valamit.

Nagy Attila Gyula polgármester: a környezettanulmánynak eddig is meg volt és ezután is meglesz a lehetősége. A képviselőnek kötelessége, hogy akár név szerint jelezze, ha tud olyan konkrét esetről, amikor valaki nem rászorultként kapott segélyt, támogatást.

Németh László képviselő: a jelzésnek mi a formája?

Nagy Attila Gyula polgármester: akár személyesen is megteheti a bejelentést.

Dr. Faragó-Mészáros Judit képviselő: ha nem tudják, ki kap segélyt, akkor honnan tudják, hogy kit kell jelezni?

Nagy Attila Gyula polgármester: szerinte sok a falusi mendemonda arról, hogy ki kap segélyt, vannak rosszindulatú emberek.

Dr. Faragó-Mészáros Judit képviselő: a Jobbik javaslatának c) és d) pontja elsődlegesen arra irányult volna, hogy minél pontosabban fel tudják mérni a kérelmező anyagi helyzetét. Amennyiben a kérelmező rendelkezne plusz vagyontárggyal, arról a rendeletben rendelkezni kellene. Rá kellene „szorítani” az értékesítésre.

A Jobbik által kötelező feltételként javasolt büntetlen előélet, illetve ennek bizonyítására a becsatolandó erkölcsi bizonyítvány már egy kicsit kényesebb kérdés – a korábban elítélt, akár jó útra is térhet.

Nagy Attila Gyula polgármester: Németh László szerint, aki rászorult, az nem kér segélyt, mert szégyelli a helyzetét. Minden új testület először azzal kezdi, hogy megismerje, átlássa a teljes szociális rendszert. Tapasztalata szerint az idő múlásával – miután megismerték az eljárásrendet – a rendszerrel szemben esetlegesen fennálló kételyük elmúlik.

A Pénzügyi Bizottsági ülésen elhangzott, akinek mobilizálható vagyona van, ne kaphasson segélyt. Az elhangzottak alapján kizárható lenne az, akinek pl. 2 roncsautója van. A Jobbik javaslata alapján az is kizárható lenne a segélyezésből, aki 2 éven belül gépjárművet vásárolt. Ezzel azt is kizárnák, aki egy jobb autót – anyagi helyzetének javítása végett – régebbi, kisebb értékűre cserélne. Sok olyan élethelyzet van, amit kivételként fel kellene sorolni a rendeletben.

Nem szabad, az átmenetileg nehéz helyzetben lévő embereket cserbenhagyni, segítség nélkül hagyni. A lakásfenntartási támogatáson kívül a többi ellátási forma eseti.

Németh László képviselő: ő úgy látja, hogy ezek szerint mindenkinek osztani kellene segélyt, nehogy valaki is kimaradjon.

Nagy Attila Gyula polgármester: ő pedig nem úgy látja. Ki döntene majd a környezettanulmány szubjektív kérdéseiben? Akinek pl. színes tévéje van, az ne kapjon segélyt?

Németh László képviselő: akinek kábeltévé előfizetése van, annak ne adjanak segélyt.

Dr. Sugár Anita jegyző: kábeltévé előfizetésre nem adnak támogatást.

Németh László képviselő: a javaslatban megfogalmazott tulajdonban lévő gépjármű esetében „komolyabb” járműre gondoltak.

Dudás János képviselő: ha van olyan segélyezett, akinek háza van, 30 éves lerobbant autója van, és vett helyette egy másik használható járművet, akkor az ne kérhessen segélyt? Mert 2 éven belül vásárolt járművet? Mitől félnek a Jobbikos előterjesztést megfogalmazók. Ő úgy látja, nem látják a „dolgok” hátterét, nincsenek annak a tudásnak a birtokában, ami a reális elemzéshez és javaslattételhez szükséges lenne. Egyedüli rendszeres ellátás a lakásfenntartási támogatás, aminek kalkulációjához az előző évi adatokat vették alapul. Nem mutat semmi arra, hogy az igénylők száma e támogatási típus esetén drasztikusan bővülne. Az eseti támogatások rendkívüli élethelyzetekhez kapcsolódnak.

Mi van akkor, ha valakinek egy, vagy akár több ingatlanban résztulajdona van. Ebben az esetben az értékesítés még nehézkesebb, mint az 1/1-es tulajdoni hányadnál. Azok se kapjanak támogatást, akiknek résztulajdonuk van?

Németh László képviselő: a telekadó bevezetése után ő is rá volt kényszerülve, hogy eladja a portáját.

Juhász Attila alpolgármester: lehet, hogy valaki megörökölt egy ingatlant, nem tudja eladni, lehet, hogy úgy bizonyos szempontból még anyagi teher is a vagyontárgy.

Dr. Faragó-Mészáros Judit képviselő: neki is a telekadó a „gyengéje”, örül, hogy más is látja ezen adónem bevezetésének visszásságait. Szerinte a Jobbik javaslatából a c) és d) pont beépíthető lenne a rendeletbe. A vagyoni helyzet vizsgálata nem jogellenes, mint ahogy a lakhatáshoz kötés szabályozása sem.

Dr. Sugár Anita jegyző: a jogszerűséget valóban nem lehet vitatni, csak az életvitelszerűséget nehéz vizsgálni.

Dr.Faragó-Mészáros Judit képviselő: az öröklést valóban ne „büntessék”. A tervezetbe írják bele, hogy a kérelem benyújtásának ne legyen kizáró oka az öröklés címen szerzett ingatlan.

Juhász Attila alpolgármester: mindenképpen bele kell írni. Ha valaki örököl, még ha hirdet is, nagyon nehezen – akár évek múltán - tudja értékesíteni az ingatlanát.

Barna Dániel képviselő: szerinte a Jobbik nem a segélyezés ellen szólt, hanem amellett, hogy legyen kiszűrve az, aki nem jogosult. Ő 4 évig volt Szociális Bizottsági tag, Voltak érdekes esetek, ahol akár lakcím átjelentkezéssel próbáltak egyesek illetéktelen előnyhöz jutni. A lakóhely életvitelszerűségét kellene vizsgálni, valamint azt a helyzetet vizsgálni, amikor egy házban több háztartás is lakik.

Ő a „legalább 5 éve bejelentett üllési állandó lakos” és az erkölcsi bizonyítvány becsatolása feltételként szabásával nem ért egyet.

Adódhatnak olyan helyzetek, amikor valaki csak egy közüzemi számlával „csúszott” el. Az ő megsegítésükre a 8.§ (3) bekezdés f) pontjával – természetben, közüzemi díj átvállalásával célszerű lenne kiegészítetni a tervezetet.

A bizottság egyébként kb. havonta ült össze, ez valóban meglassíthatná az ügyintézést.

Megyeri Árpád helyi lakos: ő is segített a Jobbik módosító javaslata előkészítésében, megfogalmazásában, szerinte az abban leírtak megállják a helyüket a törvényességet tekintve. Nem érti, a polgármester miért gondolja azt, hogy ők azt gondolják, nem jól végzi a dolgát? Ez nem így van. A Jobbik azt gondolja, hogy a valóban rászorultak kapjanak több segélyt, az ne kapjon, aki nem rászorult. Ők a javaslatban 2 ingatlanról szóltak és nem egy ingatlanról.

Nagy Attila Gyula polgármester: szerinte a Jobbik javaslatában a megfogalmazás túl általános. Nem ért azzal sem egyet, hogy a kérelmező háztartásában a vele élőkkel együtt tekintve kellene vizsgálódni a személygépjármű tekintetében. Itt is fel lehetne sorolni több, kivételes helyzetet.

Megyeri Árpád helyi lakos: lehetne másként fogalmazni, a személygépjármű kérdése valóban nem egyértelmű – új, vagy újabb autóra gondoltak, a támogatás elutasítása kapcsán.

Nagy Attila Gyula polgármester: ez a vita, a bohózat kategória. Látni kellene, hogy kik jönnek segítségért. Nem szabad kizárni pl. az említett 5 éves feltétellel a nehéz helyzetben lévőket.

Dr. Sugár Anita jegyző: a lakásfenntartási támogatások száma az elmúlt évben 130 db volt, ez az összes segélykérelemmel együtt 230 db kérelmet jelent. A környezettanulmányok készítésére 2 embert kellene felvenni. Ez mind a bérjellegű, mint az egyéb költségeket, pl. az útiköltséget tekintve is jelentős összeget eredményezne.

Megyeri Árpád helyi lakos: valóban nem kivitelezhető a kötelező környezettanulmány.

Dr. Sugár Anita jegyző: a környezettanulmány benne van a rendeletben, ezt hagyják meg lehetőségként. A gépjárműveket nem biztos, hogy bevallják. A tulajdonjog pontos ellenőrzésére az okmányiroda állna rendelkezésre. Az információt azonban a Mórahalmi okmányirodán keresztül lehetne lekérni – ez jelentősen meghosszabbítaná az ügyintézést. A jövedelemnyilatkozat lényegében önbevallásra épül, csak reméli, bevallják a jármű(vek) valós értékét.

Nagy Attila Gyula polgármester: nagyon nehéz kiszűrni a kérelmezők valós anyagi helyzetét, a rászorultságot. A plusz vagyontárgyak értékesítése szintén nagyon nehéz.

Elfogadja a vagyoni helyzettel kapcsolatos egyéb véleményeket. Mondják meg, hogyan fogalmazzák meg a rendelkezéseket, hogy jó legyen.

Dr. Faragó-Mészáros Judit képviselő: ingatlan esetében az öröklést ne vegyék figyelembe, ebben az esetben ne számítson a második tulajdonban lévő ingatlan.

Dr. Sugár Anita jegyző: hány éve legyen örökös? Mert szerinte az sem mindegy, a plusz ingatlan értékesítése szempontjából. Hány évre visszamenőleg ne számítson?

Dr. Faragó-Mészáros Judit képviselő: a jelenlegi állapot számítson.

Dudás János képviselő: ha az mondanák, hogy az örökléssel szerzett tulajdonjog nem kizáró a kérelem benyújtása szempontjából, akkor mi a helyzet az osztatlan közös tulajdonnal?

Dr. Sugár Anita jegyző: a Takarnet programból tudhatják meg az ingatlan tulajdonosának nevét, a tulajdonszerzés jogcímét és időpontját.

Dr. Faragó-Mészáros Judit képviselő: a Jobbik javaslatának c) és d) pontjával, vagyis hogy építsenek be tulajdoni korlátokat, egyetért. Szerinte a második belterületi lakóingatlan legyen a támogatás folyósításának kizáró oka. Kivételt képezne ez alól az öröklés jogcíme.

Dr. Sugár Anita jegyző: a tulajdonszerzés időpontja ne számítson? Aki bent lakik a faluban, de van tanyája – vele mi legyen?

Dr. Faragó-Mészáros Judit képviselő: össze lehet rakni a megfogalmazást: belterületen egynél több lakóingatlan legyen a kérelem szempontjából kizáró ok, kivéve, ha a kérelmező a tulajdonjogot örökléssel szerezte.

Nagy Attila Gyula polgármester: mi van, ha a nagymama meghal és 16 ükunoka az örökös társtulajdonos? Ott a kérelem szempontjából hogyan számít a vagyontárgy?

Dr. Faragó-Mészáros Judit képviselő: ő a Jobbik javaslatának c) és d) pontjai alapelveivel, a szándékkal egyetért. Biztosan megfogalmazható úgy, hogy az jogilag és a gyakorlatnak is megfelelő legyen. Ő örül a módosító javaslatnak.

Dr. Sugár Anita jegyző: fogalmazzák meg a javaslatot konkrétan.

Nagy Attila Gyula polgármester: ő egyetért az Ügyrendi Bizottság által korábban elmondottakkal:

- ha a kérelmező valótlant állít, vagy jelentős tényt hallgat el, a kérelmet érdemi vizsgálat nélkül utasítsák el,

- a Jobbik javaslatában szereplő, kötelező környezettanulmány intézményét utasítsák el,

- a Jobbik javaslatában szereplő – gépjármű tulajdonlását szabályozó – d) pontot utasítsák el. Sok olyan helyzet van, amely kivételt képezhet az adott kérelem-szituációban – pl. lejárt műszaki stb.

- a több lakóingatlan tulajdonlásakor, megfelelő megfogalmazás esetén támogatná a kérelem elutasíthatóságát,

- erkölcsi bizonyítvány büntetlen előélet feltételként szabását nem támogatja,

- a legalább 5 éves bejelentett üllési állandó lakos feltételt sem javasolja a szabályozni.

- a Jobbik hatáskör áthelyezésére érkezett „Miért?” kérdésre felteszi a kérdést: miért ne a polgármester és miért ne a jegyző? A hatáskör jegyzőre történő átruházását javasolja a rugalmasság jegyében.

A Jobbik Magyarországért Mozgalom Üllési Alapszervezetének 1) pontjában javasolja dönteni. A rendelet hatálya alá tartozó ügyekben a rendelet 1.§ (2) bekezdés a)-c) pontja szerinti ügyekben átruházott hatáskörben javasolja a jegyző járjon el, a (2) bekezdés d) pontja megállapítása esetén, a polgármester döntsön.

Németh László képviselő: a polgármester teljeskörű hatáskörével értene egyet, a polgármester jobban ismeri a település lakóit.

A Képviselőtestület 5 igen és 2 nem szavazattal a polgármester javaslatával egyetért, és az alábbi határozatot hozza:

**30/2015.(II.24.)önkormányzati határozat**

**Tárgy:** „A szociális rászorultságtól függő pénzbeli és természetbeni ellátásokról” szóló rendelet-tervezet – átruházott hatáskör

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet 1.§ (3) bekezdésének elfogadását az alábbiak szerinti megszövegezését támogatja:

„A rendelet hatálya alá tartozó ügyekben a (2) bekezdés a)-c) pontja szerinti ügyekben átruházott hatáskörben a jegyző jár el, a (2) bekezdés d) pontja megállapodása esetén a polgármester dönt.”

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Jobbik Magyarországért Mozgalom Üllési Alapszervezete
4. Irattár

Nagy Attila Gyula polgármester: a Jobbik Magyarországért Mozgalom Üllési Alapszervezete „A szociális rászorultságtól függő pénzbeli és természetbeni ellátásokról” szóló rendelet-tervezethez kapcsolódó javaslata a) pontjával, mely szerint rendszeres támogatás csak olyan személynek legyen adható, aki legalább 5 éve bejelentett üllési állandó lakos – nem ért egyet. Javasolja, eszerint döntsenek.

A Képviselőtestület 6 nem és 1 igen szavazattal a polgármester javaslatával egyetért, és az alábbi határozatot hozza:

**31/2015.(II.24.)önkormányzati határozat**

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat a) pont

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet kapcsán a Jobbik Magyarországért Mozgalom Üllési Alapszervezete által tett módosító javaslat a) pontjának a beépítését, mely szerint *rendszeres támogatás olyan személy részére legyen adható, aki legalább 5 éve bejelentett üllési állandó lakos* – nem támogatja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Jobbik Magyarországért Mozgalom Üllési Alapszervezete
4. Irattár

Nagy Attila Gyula polgármester: a Jobbik Magyarországért Mozgalom Üllési Alapszervezete „A szociális rászorultságtól függő pénzbeli és természetbeni ellátásokról” szóló rendelet-tervezethez kapcsolódó javaslata b) pontjával, mely szerint rendszeres támogatás csak olyan személynek legyen adható, aki büntetlen előéletű, vagy erkölcsi bizonyítvánnyal rendelkezik - nem ért egyet. Javasolja, eszerint döntsenek.

A Képviselőtestület 6 nem és 1 igen szavazattal a polgármester javaslatával egyetért, és az alábbi határozatot hozza:

**32/2015.(II.24.)önkormányzati határozat**

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat b) pont

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet kapcsán a Jobbik Magyarországért Mozgalom Üllési Alapszervezete által tett módosító javaslat b) pontjának a beépítését, mely szerint *rendszeres támogatás olyan személy részére legyen adható, aki büntetlen előéletű, vagy erkölcsi bizonyítvánnyal rendelkezik* - nem támogatja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Jobbik Magyarországért Mozgalom Üllési Alapszervezete
4. Irattár

Nagy Attila Gyula polgármester: a Jobbik Magyarországért Mozgalom Üllési Alapszervezete „A szociális rászorultságtól függő pénzbeli és természetbeni ellátásokról” szóló rendelet-tervezethez kapcsolódó javaslata c) pontjával, mely szerint rendszeres támogatás csak olyan személynek legyen adható, aki a lakó ingatlanján kívül másik lakó ingatlannak nem tulajdonosa - nem ért egyet. Javasolja, eszerint döntsenek.

A Képviselőtestület 5 nem és 2 igen szavazattal a polgármester javaslatával egyetért, és az alábbi határozatot hozza:

**33/2015.(II.24.)önkormányzati határozat**

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat c) pont

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet kapcsán a Jobbik Magyarországért Mozgalom Üllési Alapszervezete által tett módosító javaslat c) pontjának a beépítését, mely szerint *rendszeres támogatás olyan személy részére legyen adható, aki a lakó ingatlanján kívül másik lakó ingatlannak nem tulajdonosa* - nem támogatja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Jobbik Magyarországért Mozgalom Üllési Alapszervezete
4. Irattár

Dr. Sugár Anita jegyző: van-e az előbbi döntéssel kapcsolatban egyéb más, konkrét javaslat?

Dr. Faragó-Mészáros Judit képviselő: fogalmazzák meg úgy a tervezet idevonatkozó részét, hogy rendszeres támogatást olyan személy ne kaphasson, akinek 2 db belterületi lakóingatlana van, kivéve, ha azt öröklés jogcímén szerezte.

Dr. Sugár Anita jegyző: ez csak a lakásfenntartási támogatásra vonatkozzon? A rendeletben többféle ellátási forma van.

Dr. Faragó-Mészáros Judit képviselő: igen, a rendszeres ellátásra.

Németh László képviselő: ne kapjon az, akinek 2 háza van.

Nagy Attila Gyula polgármester: a lakásfenntartási támogatás esetében ő is javasolja, hogy legyen benne ez a kitétel. A lakásfenntartási támogatás felülvizsgálata évente történik, megállapítása esetén 1 évig jár ez az ellátási forma – ezért kellene talán még körültekintőbben eljárni a támogatás megállapításakor.

Akinek eseti, vagy rendkívüli támogatásra lenne szüksége, az kaphasson enélkül is.

Dr. Faragó-Mészáros Judit képviselő: az örökléssel szerzett házra ne terjesszék ki a támogatás adhatóságának tilalmát.

Dr. Sugár Anita jegyző: akkor a 4.§ (2) bekezdés az alábbi módon kerülne megszövegezésre:

Lakásfenntartási települési támogatásra jogosult az a személy, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, egyedül élő esetén a 250 %-át, kivéve, *ha az igénylő és a vele egy háztartásban élő az életvitelszerűen lakott ingatlanon kívül további belterületi lakáscélú ingatlannak tulajdonosa, ide nem értve az öröklés jogcímen szerzett ingatlant.*

Nagy Attila Gyula polgármester: javasolja „A szociális rászorultságtól függő pénzbeli és természetbeni ellátásokról” szóló rendelet-tervezet 4.§ (2) bekezdés jegyzőnő szerint elmondottak szerinti megállapítását.

A Képviselőtestület 7 igen szavazattal a javaslattal egyetért, és az alábbi határozatot hozza:

**34/2015.(II.24.)önkormányzati határozat**

**Tárgy:** A szociális rászorultságtól függő pénzbeli és természetbeni ellátásokról szóló rendelet-tervezet 4.§ (2) bekezdése

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet 4.§ (2) bekezdését az alábbiak szerint fogadja el:

Lakásfenntartási települési támogatásra jogosult az a személy, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, egyedül élő esetén a 250 %-át, kivéve, *ha az igénylő és a vele egy háztartásban élő az életvitelszerűen lakott ingatlanon kívül további belterületi lakáscélú ingatlannak tulajdonosa, ide nem értve az öröklés jogcímen szerzett ingatlant.*

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Irattár

Nagy Attila Gyula polgármester: javasolja, döntsenek a Jobbik Magyarországért Mozgalom Üllési Alapszervezete d) pontjának elutasításáról.

A Képviselőtestület 5 nem és 2 igen szavazattal a polgármester javaslatával egyetért, és az alábbi határozatot hozza:

**35/2015.(II.24.)önkormányzati határozat**

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat d) pont

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet kapcsán a Jobbik Magyarországért Mozgalom Üllési Alapszervezete által tett módosító javaslat d) pontjának a beépítését, mely szerint *rendszeres támogatás olyan személy részére legyen adható, akinek a háztartásában a vele együtt élőkkel együtt tekintve személy gépjárművet az elmúlt 2 éven belül nem vásároltak, valamint maximum csak 1 személygépjárművel rendelkeznek, ide nem értve a 3500 kg megengedett együttes össztömegű tehergépjárművet.* - nem támogatja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Jobbik Magyarországért Mozgalom Üllési Alapszervezete
4. Irattár

Nagy Attila Gyula polgármester: a Jobbik szabályozná a környezettanulmány kötelezőségét. Javasolja, ne fogadják el a módosító javaslatot.

A Képviselőtestület 7 igen szavazattal a javaslattal egyetért, és az alábbi határozatot hozza:

**36/2015.(II.24.)önkormányzati határozat**

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat (4) pont

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet kapcsán a Jobbik Magyarországért Mozgalom Üllési Alapszervezete által tett módosító javaslat (4) pontjának a beépítését, mely szerint *„Az önkormányzat a települési támogatásra való jogosultság elbírálásához köteles környezettanulmányt készíteni, melynek során ellenőrzi a kérelmező jövedelmi helyzetére tett nyilatkozat valódiságát.”* - nem támogatja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Jobbik Magyarországért Mozgalom Üllési Alapszervezete
4. Irattár

Nagy Attila Gyula polgármester: javasolja, döntsenek a Jobbik Magyarországért Mozgalom Üllési Alapszervezete (5) pontjának támogatásáról.

A Képviselőtestület 7 igen szavazattal a polgármester javaslatával egyetért, és az alábbi határozatot hozza:

**37/2015.(II.24.)önkormányzati határozat**

**Tárgy:** A szociális rászorultságtól függő pénzbeli és természetbeni ellátásokról szóló rendelet – Jobbik Magyarországért Mozgalom Üllési Alapszervezete módosító javaslat (5) pont

**H A T Á R O Z A T**

Üllés Nagyközségi Képviselőtestület „A szociális rászorultságtól függő pénzbeli és természetbeni ellátásokról” szóló rendelet-tervezet kapcsán a Jobbik Magyarországért Mozgalom Üllési Alapszervezete által tett módosító javaslat (5) pontjának a beépítését, mely szerint *„Amennyiben a kérelmező az eljárás során az ügy szempontjából jelentős valótlan tényt állít, adatszolgáltatási kötelezettségét felhívásra sem teljesíti, az ügy szempontjából jelentős tényt elhallgat, vagy valótlan adatot szolgáltat, a közigazgatási hatósági eljárás és szolgáltatás általános szabályairól szóló 2004. évi CXL. tv. (továbbiakban: Ket) szerinti eljárási bírsággal sújtható, vagy a kérelem érdemi vizsgálat nélkül elutasítható.”* - támogatja.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Jobbik Magyarországért Mozgalom Üllési Alapszervezete
4. Irattár

Nagy Attila Gyula polgármester: döntsenek az esetleges egyéb módosításokról is. Az Ügyrendi Bizottság javasolta a temetési települési támogatás tervezet szerinti 30.000 Ft-os megerősítését. A bizottságok döntési javaslatot hoztak a lakásfenntartási települési támogatás 4.§ (3) d) pontja összegének 7.500 Ft-ra történő kerekítésében.

Dr. Sugár Anita jegyző: az Ügyrendi Bizottság javasolta a 8.§ (3) bekezdés „közüzemi díj átvállalása”f) ponttal egészüljön ki – a közüzemi díj természetbeni ellátás formájában is megállapítható legyen.

Nagy Attila Gyula polgármester: a fentiek alapján javasolja a tárgyalt rendelet tervezethez képest az alábbi módosításokat:

- 1.§ (3) bekezdés – „(3) A rendelet hatálya alá tartozó ügyekben a (2) bekezdés a)-c) pontja szerinti ügyekben átruházott hatáskörben a jegyző jár el, a (2) bekezdés d) pontja megállapítása esetén a polgármester dönt.”

- 2.§ (5) bekezdés – „(5) Amennyiben a kérelmező az eljárás során az ügy szempontjából jelentős valótlan tényt állít, adatszolgáltatási kötelezettségét felhívásra sem teljesíti, az ügy szempontjából jelentős tényt elhallgat, vagy valótlan adatot szolgáltat, a közigazgatási hatósági eljárás és szolgáltatás általános szabályairól szóló 2004. évi CXL. tv. (továbbiakban: Ket.) szerinti eljárási bírsággal sújtható, vagy a kérelem érdemi vizsgálat nélkül elutasítható”

- 4.§ (2) bekezdés – „Lakásfenntartási települési támogatásra jogosult az a személy, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 200%-át, egyedül élő esetén a 250 %-át, kivéve ha az igénylő és a vele

egy háztartásban élő az életvitelszerűen lakott ingatlanon kívül további belterületi lakáscélú ingatlannak tulajdonosa, ide nem értve az öröklés jogcímen szerzett ingatlant.”

- 4.§ (3) bekezdés d) pont – „d) 6 és 6 személy feletti háztartás esetében: 7.500,- Ft/hó.”

- 8.§ (3) bekezdés az alábbi f) ponttal egészül ki: „közüzemi díj átvállalása”

A Képviselőtestület 7 igen szavazattal a rendelet-tervezetet – a polgármester által összefoglalt módosításokkal - elfogadja, és az alábbi rendeletet alkotja:

ÜLLÉS NAGYKÖZSÉGI KÉPVISELŐTESTÜLET 3/2015.(II.25.)ÖNKORMÁNYZATI RENDELETE A SZOCIÁLIS RÁSZORULTSÁGTÓL FÜGGŐ PÉNZBELI ÉS TERMÉSZETBENI ELLÁTÁSOKRÓL

*(a tervezetet és a módosított tervezetet a jegyzőkönyv melléklete tartalmazza)*

**2)Napirend**

**A mezőőri szolgálat létrehozásáról, fenntartásáról és működtetéséről szóló rendelet megalkotása**

Előadó: Dr. Sugár Anita jegyző

Nagy Attila Gyula polgármester: átadja a szót a bizottság elnökeinek.

Mihálffy László Imre képviselő: a Pénzügyi Bizottság elfogadásra javasolja a rendelet-tervezetet.

Dudás János képviselő: az Ügyrendi Bizottság szintén elfogadásra javasolja a tervezetet. Megerősíti, a jegyző is adhasson utasításokat a mezőőrnek.

Németh László képviselő: mikor lesz kiírva a pályázat?

Dr. Sugár Anita jegyző: először a rendelet megalkotása történik, illetve egyeztetni kell az illetékes szakhatóságokkal, be kell jelenteni a szolgálat létrehozásának szándékát - a kiírás ezután történik majd.

Németh László képviselő: azt hitte, hogy március 1-jétől már lesz mezőőr.

Dr. Sugár Anita jegyző: az eljárásrend ezt nem teszi lehetővé.

Nagy Attila Gyula polgármester: javasolja a mezőőri szolgálat létrehozásáról, fenntartásáról és működtetéséről szóló rendelet megalkotását.

A Képviselőtestület 7 igen szavazattal a javaslattal egyetért, és az alábbi rendeletet alkotja:

ÜLLÉS NAGYKÖZSÉGI KÉPVISELŐTESTÜLET 4/2015.(II.25.)ÖNKORMÁNYZATI RENDELETE A MEZŐŐRI SZOLGÁLAT LÉTREHOZÁSÁRÓL, FENNTARTÁSÁRÓL ÉS MŰKÖDTETÉSÉRŐL

*(a rendelet teljes szövegét a melléklet tartalmazza)*

**3)Napirend**

**Déryné Kulturális Központ igazgatói álláspályázat kiírása – felhívás szövege**

előadó: Nagy Attila Gyula polgármester

Nagy Attila Gyula polgármester: a felhívás-tervezet szövegét a képviselőknek megküldték.

Dr. Sugár Anita jegyző: felsorolja a kiírásban szereplő, a pályázat benyújtásának feltételeit, körülményeit taglaló rendelkezéseket.

A pályázat benyújtásának határideje április 30-a lenne, 30 napot adna a szakértői véleményezési eljárásra. Aki nem csatolta be a kért dokumentumokat, azt be sem kell hívni a meghallgatásra. Az illetmény „dolgában” fontos lenne dönteni. Ő a Kjt. rendelkezéseit kiegészítené azzal, hogy

attól a testület eltérhessen.. A törvény által előírt besorolás nagyon minimális összegű, megfelelő szakember nem biztos, hogy benyújtja a pályázatát e bérezési feltételek mellett.

Juhász Attila alpolgármester: a pályázatokat a bizottság véleményezi. Aki nem felel meg, annak pályázata már nem is kerül a testület elé?

Dr. Sugár Anita jegyző: a szakértő a megfelelőség szempontjából vizsgálja a pályázatokat, becsatolta-e a kért, illetve a törvény által megszabott követelményeket.

Nagy Attila Gyula polgármester: arról kellene dönteni, hogy kiírják az igazgatói pályázatot, vagy vesznek fel egy kulturális szakembert. A törvényesség szempontjából mindkét verzió jó.

Dr. Sugár Anita jegyző: a kulturális szakember alkalmazása a Déryné Kulturális Központ hatásköre.

Dr. Faragó-Mészáros Judit képviselő: ki kell írni az igazgatói pályázatot, ha nem írják ki, akkor ugyanott lesznek, ahol eddig.

Nagy Attila Gyula polgármester: írják ki a pályázatot. Ebben az esetben dönteni kell, mi lesz Szilvi „sorsa.” Ha a jelenlegi, megbízott vezető pályázik csak egyedül, akkor fel kell venni egy kulturális szakembert. Utóbbi feladat, nem a testület hatásköre.

Dr. Sugár Anita jegyző: jelenleg a megbízott vezető végzettsége már jó lenne a posztra.

Dudás János képviselő: az előző pályázati kiírásnál neki sem volt meg a megfelelő végzettsége?

Dr. Sugár Anita jegyző: időközben hatályát vesztette az a képzettségi feltétel, amit akkor még elő kellett írni – a sikertelen pályáztatások oka többek között ez volt. A jelenlegi vezető időközben megszerezte e végzettséget is.

Nagy Attila Gyula polgármester: sajnos az előző eljárások egyik pályázata sem felelt meg sem a kiírásoknak, sem a törvényi minimumnak.

Dr. Sugár Anita jegyző: a szakértő döntése nem kötelezi a testületet annak elfogadására. Azonban azt figyelembe kell venni, hogy a szakértő kötelessége, hogy eljárást kezdeményezzen abban az esetben, ha a testület nem a törvényes keretek között választja ki a posztot betöltő személyt.

Nagy Attila Gyula polgármester: szerinte a rendszer túl van szabályozva. Voltak olyan elképzelések is, hogy a kulturális intézményt behozzák a Polgármesteri Hivatal egy szakfeladatára, ez is egy járható út lenne.

Dr. Sugár Anita jegyző: az előző testület nem kívánta ezt a gyakorlatot követni.

Mihálffy László Imre képviselő: mindenképpen helyi szakembert kellene alkalmazni, hisz a poszt betöltése „egész” és elhivatott embert kíván.

Nagy Attila Gyula polgármester: javasolja, a testület a döntsön a határozati javaslat szerint.

A Képviselőtestület 7 igen szavazattal a javaslattal egyetért, és az alábbi határozatot hozza:

**38/2015.(II.24.)önkormányzati határozat**

**Tárgy:** Déryné Kulturális Központ igazgatói álláspályázat felhívás

**H A T Á R O Z A T**

1) Üllés Nagyközség Képviselőtestülete a Déryné Kulturális Központ igazgatói munkakörét – a mellékelt pályázati felhívás szerint – meghirdeti.

2) A Képviselőtestület felkéri dr. Sugár Anita jegyzőt, hogy a pályázati felhívás közzétételével, valamint a beérkezett pályázati anyagok Képviselőtestület elé terjesztésével kapcsolatos feladatokat végezze el.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Irattár

**4)Napirend**

**Aktuális kérdések**

**a)RENDELETMÓDOSÍTÁS – Az önkormányzat 2014. évi költségvetéséről szóló 1/2014.(II.20.)önkormányzati rendelet módosítása**

Nagy Attila Gyula polgármester: a költségvetési rendelet módosítását mindkét bizottság tárgyalta, átadja a szót az elnököknek.

Mihálffy László Imre képviselő: a Pénzügyi Bizottság elfogadásra javasolja a módosító rendelet megalkotását.

Dudás János képviselő: az Ügyrendi Bizottság is elfogadásra javasolja.

Nagy Attila Gyula polgármester: a módosítást egy egész évre kiható korrekció indokolta az intézményi finanszírozás tekintetében.

Javasolja a módosító rendelet elfogadását.

A Képviselőtestület 7 igen szavazattal a javaslatot elfogadja, és az alábbi rendeletet alkotja:

ÜLLÉS NAGYKÖZSÉGI KÉPVISELŐTESTÜLETE 5/2015.(II.25.)ÖNKORMÁNYZATI RENDELETE AZ ÖNKORMÁNYZAT 2014. ÉVI KÖLTSÉGVETÉSÉRŐL SZÓLÓ 1/2014.(II.20.)ÖNKORMÁNYZATI RENDELETÉNEK MÓDOSÍTÁSA

*(a rendelet teljes szövegét a melléklet tartalmazza)*

**b) Az önkormányzat tagságával működő társulások társulási megállapodás módosításainak elfogadása**

Nagy Attila Gyula polgármester: 4 kistérségi társulási szervezet Társulási Megállapodás módosítását kellene jóváhagyni.

Mihálffy László Imre képviselő: a Pénzügyi Bizottság elfogadásra javasolja a Társulási Megállapodások módosítását.

Dr. Sugár Anita jegyző: a módosítás indoka Ásotthalom nagyközséggé válása, illetve az, hogy a Homokháti Önkormányzatok Kistérségfejlesztési Társulása esetében a munkaszervezeti feladatokat a Röszkei Polgármesteri Hivatal vette át.

Nagy Attila Gyula polgármester: javasolja a mellékelt 4 megállapodás módosítását.

A Képviselőtestület 7 igen szavazattal a javaslattal egyetért, és az alábbi határozatokat hozza:

**39/2015.(II.24.)önkormányzati határozat**

**Tárgy:** Homokháti Kistérség Többcélú Társulásának XIV. számú módosításokkal egységes szerkezetbe foglalt társulási megállapodása jóváhagyása

**H A T Á R O Z A T**

1)Üllés Nagyközség Képviselőtestülete a Homokháti Kistérség Többcélú Társulásának XIV. számú módosításokkal egységes szerkezetbe foglalt társulási megállapodását a melléklet szerint elfogadja.

2)A Képviselőtestület felhatalmazza a polgármestert a társulási megállapodás aláírására.

Felelős: 2) pontra – Nagy Attila Gyula polgármester

Határidő: azonnal

Jelentést a Képviselőtestület nem kér.

Erről jegyzőkönyvi kivonaton értesítést kap:

1) Nagy Attila Gyula polgármester

2) Dr. Sugár Anita jegyző

3) Homokháti Kistérség Többcélú Társulása

4) Mórahalmi Polgármesteri Hivatal

5) Irattár

**40/2015.(II.24.)önkormányzati határozat**

**Tárgy:** Homokháti Önkormányzatok Kistérségfejlesztési Társulásának VII. számú módosításokkal egységes szerkezetbe foglalt társulási megállapodása jóváhagyása

**H A T Á R O Z A T**

1)Üllés Nagyközség Képviselőtestülete a Homokháti Önkormányzatok Kistérségfejlesztési Társulásának VII. számú módosításokkal egységes szerkezetbe foglalt társulási megállapodását a melléklet szerint elfogadja.

2)A Képviselőtestület felhatalmazza a polgármestert a társulási megállapodás aláírására.

Felelős: 2)pontra - Nagy Attila Gyula polgármester

Határidő: azonnal

Jelentést a Képviselőtestület nem kér.

Erről jegyzőkönyvi kivonaton értesítést kap:

1) Nagy Attila Gyula polgármester

2) Dr. Sugár Anita jegyző

3) Homokháti Önkormányzatok Kistérségfejlesztési Társulása

4) Mórahalmi Polgármesteri Hivatal

5) Irattár

**41/2015.(II.24.)önkormányzati határozat**

**Tárgy:** Mórahalom és Térsége Ivóvízminőség-javító Önkormányzati Társulás VI. számú módosításokkal egységes szerkezetbe foglalt társulási megállapodása jóváhagyása

**H A T Á R O Z A T**

1)Üllés Nagyközség Képviselőtestülete a Mórahalom és Térsége Ivóvízminőség-javító Önkormányzati Társulás VI. számú módosításokkal egységes szerkezetbe foglalt társulási megállapodását a melléklet szerint elfogadja.

2)A Képviselőtestület felhatalmazza a polgármestert a társulási megállapodás aláírására.

Felelős: 2) pontra - Nagy Attila Gyula polgármester

Határidő: azonnal

Jelentést a Képviselőtestület nem kér.

Erről jegyzőkönyvi kivonaton értesítést kap:

1) Nagy Attila Gyula polgármester

2) Dr. Sugár Anita jegyző

3./ Mórahalom és Térsége Ivóvízminőség-javító Önkormányzati Társulás

4) Mórahalmi Polgármesteri Hivatal

5) Irattár

**42/2015.(II.24.)önkormányzati határozat**

**Tárgy:** Térségi Vízmű-üzemeltetési Intézmény V. számú módosításokkal egységes szerkezetbe foglalt társulási megállapodása jóváhagyása

**H A T Á R O Z A T**

1)Üllés Nagyközség Képviselőtestülete a Térségi Vízmű-üzemeltetési Intézmény V. számú módosításokkal egységes szerkezetbe foglalt társulási megállapodását a melléklet szerint elfogadja.

2)A Képviselőtestület felhatalmazza a polgármestert a társulási megállapodás aláírására.

Felelős: 2)pontra - Nagy Attila Gyula polgármester

Határidő: azonnal

Jelentést a Képviselő-testület nem kér.

Erről jegyzőkönyvi kivonaton értesítést kap:

1) Nagy Attila Gyula polgármester

2) Dr. Sugár Anita jegyző

3) Térségi Vízmű-üzemeltetési Intézmény

4) Mórahalmi Polgármesteri Hivatal

5) Irattár

**c) Térségi Vízmű-üzemeltetési Intézmény, valamint a TVI Kft. követelésállományából Üllés lakossági és közületi vízdíjtartás önkormányzatra történő engedményezése**

Nagy Attila Gyula polgármester: a kintlévőségek önkormányzatra történő engedményezéséről kellene dönteni.

Mihálffy László Imre képviselő: a Pénzügyi Bizottság áttekintette a két határozati javaslatot és annak elfogadását javasolja. A kintlévőségeket az önkormányzat próbálja meg behajtani, a bevételt sajátjaként hasznosíthatja.

Dr. Faragó-Mészáros Judit képviselő: miért kell ezt átvállalniuk?

Dr. Sugár Anita jegyző: azért, hogy a két szervezet megszűnhessen.

Nagy Attila Gyula polgármester: javasolja az engedményezések megtételét, a két határozat meghozatalát.

A Képviselőtestület 7 igen szavazattal a javaslattal egyetért, és az alábbi határozatokat hozza:

**43/2015.(II.24.)önkormányzati határozat**

**Tárgy:** A TVI Kft. 2015.02.28. napján fennálló követelésállományából Üllés lakossági és közületi vízdíjtartozás Üllés Nagyközségi Önkormányzatra történő engedményezése

**H A T Á R O Z A T**

1)Üllés Nagyközségi Önkormányzat a tárgybeli előterjesztést megtárgyalta, és hozzájárul a TVI Kft. 2015.02.28. napján fennálló követelésállományából Üllés lakossági és közületi vízdíjtartozás teljes összegének a követelés névértékén, a névértéknek megfelelő ellenérték

megfizetése fejében, engedményezési szerződéssel Üllés Nagyközségi Önkormányzatra történő engedményezéséhez.

2)A Képviselőtestület felhatalmazza a polgármestert a jelen határozat 1) pontjában foglaltak alapján elkészített engedményezési szerződés aláírására.

Felelős: 2) pont: polgármester

Határidő: 2) pontra: 2015.03.15.

Erről jegyzőkönyvi kivonaton értesítést kap:

1)Nagy Attila Gyula polgármester

2) Dr. Sugár Anita jegyző

3) TVI Kft. ügyvezetője, 4) Irattár

**44/2015.(II.24.)önkormányzati határozat**

**Tárgy:** A Térségi Vízmű-üzemeltetési Intézmény 2015.03.31. napján fennálló követelésállományából Üllés lakossági és közületi vízdíjtartozás Üllés Nagyközségi Önkormányzatra történő engedményezése

**H A T Á R O Z A T**

1) Üllés Nagyközségi Önkormányzat a tárgybeli előterjesztést megtárgyalta, és hozzájárul a Térségi Vízmű-üzemeltetési Intézmény 2015.03.31. napján fennálló követelésállományából Üllés lakossági és közületi vízdíjtartozás teljes összegének névértéken, ellenérték megfizetése nélkül, engedményezési szerződéssel Üllés Nagyközségi Önkormányzatra történő engedményezéséhez.

2)A Képviselőtestület felhatalmazza a polgármestert a jelen határozat 1./ pontjában foglaltak alapján elkészített engedményezési szerződés aláírására.

Felelős: 2) pont: polgármester

Határidő: 2) pontra: 2015.04.15.

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Sugár Anita jegyző
3. Térségi Vízmű-üzemeltetési Intézmény társulási tanácsának elnöke
4. Irattár

Nagy Attila Gyula polgármester: miután további hozzászólás nem érkezett, az ülést berekeszti.

k.m.f.

Nagy Attila Gyula Dr. Sugár Anita

polgármester jegyző